Integrating personalized, emotional and physiological measurements into the technology acceptance model
Authors: Τερζής Βασίλειος 
Published: August 2021

Η παρούσα διατριβή αναπτύσσει και αξιολογεί ένα πλαίσιο μεθοδολογιών, που βασίζονται σε θεωρίες για το ρόλο διαφορετικών παραγόντων αποδοχής στη μάθηση, προκειμένου να επιτυγχάνεται η έγκυρη αναγνώριση των προθέσεων των χρηστών σε σχέση με την χρήση του συστήματος. Οι κύριες συνεισφορές της παρούσας διατριβής συνοψίζονται στα εξής σημεία: Ανάπτυξη του βασικού ολιστικού μοντέλου αποδοχής ενός συστήματος ηλεκτρονικής αυτοαξιολόγησης. Μέχρι τώρα δεν είχε υπάρξει μοντέλο αποδοχής για ένα σύστημα ηλεκτρονικής αυτοαξιολόγησης. Για πρώτη φορά αναπτύχθηκε μοντέλο το οποίο εξηγεί σε βάθος χρόνου την συμπεριφορά του χρήστη χρησιμοποιώντας τις προσδοκίες του χρήστη πριν την επαφή του με το σύστημα και την αλληλεπίδραση που είχε με το σύστημα. Για πρώτη φορά μελετήθηκε η επίδραση του φύλου ως καθοριστικός παράγοντας στην συμπεριφορά του χρήστη και στις σχέσεις που έχουν οι σημαντικές μεταβλητές αποδοχής μεταξύ τους. Για πρώτη φορά ενσωματώθηκαν τα χαρακτηριστικά προσωπικότητας σε ένα μοντέλο αποδοχής συστήματος ηλεκτρονικής αυτοαξιολόγησης. Προέκυψαν σημαντικά ερευνητικά πορίσματα, που θα μπορούσαν να είναι πολύτιμα στο σχεδιασμό ανάλογων μελλοντικών συστημάτων προσαρμοσμένα στα χαρακτηριστικά της προσωπικότητας του κάθε χρήστη. Για πρώτη φορά ενσωματώθηκαν οι πολιτιστικές διαστάσεις του χρήστη σε ένα μοντέλο αποδοχής συστήματος ηλεκτρονικής αυτοαξιολόγησης. Τα αποτελέσματα είναι σημαντικά για περαιτέρω παραμετροποίηση του ηλεκτρονικού συστήματος αυτοαξιολόγησης στα χαρακτηριστικά του κάθε χρήστη. Για πρώτη φορά ενσωματώθηκαν το στυλ εκμάθησης του χρήστη σε ένα μοντέλο αποδοχής συστήματος ηλεκτρονικής αυτοαξιολόγησης. Τα δεδομένα είναι σπουδαία διότι δίνουν την δυνατότητα για περαιτέρω εξατομικευμιένη χρήση του ηλεκτρονικού συστήματος αυτοαξιολόγησης από τον κάθε μαθητή. Για πρώτη φορά ερευνήθηκαν οι εκφράσεις του προσώπου του χρήστη ως πηγή αναγνώρισης συναισθημάτων, στα πλαίσια ενός συστήματος ηλεκτρονικής αυτοαξιολόγησης, και εντοπίστηκαν ιδιαιτερότητες που μπορεί να παραπλανήσουν την αναγνώριση, στα πλαίσια της συγκεκριμένης διαδικασίας. Επιπλέον, για πρώτη φορά παρέχονται δεδομένα για το πώς επηρεάζουν την συμπεριφορά και τις αποφάσεις του μαθητή τα στιγμιαία συναισθήματα που βιώνει κατά την διάρκεια της χρήσης του συστήματος αυτοαξιολόγησης. Μελετήθηκε η επίδραση συναισθηματικής ανατροφοδότησης, ως ξεχωριστή μεταβλητή στο βασικό προτεινόμενο μοντέλο αποδοχής. Τα ευρήματα που προέκυψαν έχουν μεγάλη σημασία, καθώς υποδεικνύουν ότι η συναισθηματική ανατροφοδότηση είναι ένας παράγοντας που επηρεάζει σε μεγάλο βαθμό την συμπεριφορά και τις αποφάσεις του χρήστη. Αξιολογήθηκε για πρώτη φορά, η χρήση ηλεκτροεγκεφαλογράφου (ΕΕΓ) ως κατάλληλο και αξιόπιστο εργαλείο για την μέτρηση των αντιλήψεων και της συμπεριφοράς του χρήστη. Τα σχετικά ερευνητικά πορίσματα, επιβεβαίωσαν ότι ο ΕΕΓ μπορεί όντως να είναι αποτελεσματικός ως προς αυτήν την κατεύθυνση. Τα ευρήματα αυτής της μελέτης, υποδεικνύουν ότι η διαχείριση των εγκεφαλικών ρυθμών του χρήστη, ως νέο πεδίο έρευνας για την ανάπτυξη πρωτότυπων μοντέλων αποδοχής, είναι μια περιοχή που μπορεί να ερευνηθεί εκτενώς, χρησιμοποιώντας μεθοδολογίες παρόμοιες με αυτές που προτάθηκαν σε αυτήν την διατριβή.